khistorydata/jeongjo-sjw-relations huggingface dataset:
정조 22년 · 강
諭三餘御課五經刻役刻手等料布磨鍊題給
정조 22년 · 목
予敎大護軍趙鎭寬曰卿家所在故知事姜浩溥所編朱書分類其原本與謄本詳略不同未知何件爲精詳乎鎭寬曰臣亦未知其何者爲詳而其凡例之詳知者有人張鴻是也予曰全帙極其纖悉予嘗一覽而其人之工力不覺歎賞矣鎭寬曰臣聞故相臣兪拓基之言則未書之該備無如此册云矣予敎右議政李秉模曰卿曾見故知事姜浩溥所謄朱書乎秉模曰臣曾未見之矣予曰九十老人手自謄出竝與箚疑而無一闕漏予方得此而將欲參用於朱書編輯時矣夫子當云述而不作予之平生工夫在於一部朱書予年二十後輯朱書會選又與春桂坊抄定註解又懸吐於語類三十時編朱子會統又証定故學士韓億增所編朱書又編紫陽會英又編朱書各體四十後徧閱朱書者多而近年又編朱書百選而昨夏及秋取朱子全書及大全語類節略句語又成一書名曰朱子書節約近又留意於朱子大全及語類與其外片言隻字之出於夫子之手者欲爲集大成編爲一部信書卷數之爲百幾十卷或二百卷姑未知之而待其編成將欲藏其板本於宙合樓近處而奉安朱子眞像於其中以爲瞻拜之所予於朱夫子實有師事之誠所以欲如是也予每讀經傳爲課下此卽朱書也固陋莫甚昨冬爲開眼目讀史記英選間讀八大家陸宣公奏議蓋此史記之講討者爲是腦次之開豁也陸集之尋繹者寓其朝暮之過思也又於八大家及陸集中手自抄出今日一看處下一批點明日再看時更加貫珠其後又審閱又其後與諸臣討論取捨當否又其後一番細看又其後作爲一部册子篇名曰八家手圈又名曰陸稿手圈蓋取手自裒輯之義也嘗見野史英陵朝有歐蘇手柬便覽之語今以手圈名者亦仰述之意也近日欲編朱子書先欲抄其精華取其句節之可誦者一體名之曰手圈將欲編輯且大學衍義補卽治國之大經大法秩秩咸備其爲書也誠爲盡美矣予之一生嗜好在此書近二十年前始抄此書又於近來更讀更抄與西山衍義合選又以大學經文傳文朱子章句載之各段之首命抄啓文臣等謄出又令湖南儒生謄校一本此皆予近日工夫之大略而要之則只爲心神之有益而然者也予聞近間士大夫以讀書之事視若弁髦此亦悶事矣卿則自來好讀書近讀何書乎秉模曰聖工之卓越臣不勝欽誦矣臣之近日看讀卽御定朱書百選史記英選等書矣予曰予則看不如讀讀一遍則覺一日需用之效讀二遍則且爲十日需用之資便讀百遍可至於一二年矣故近則每書皆以讀爲準矣○敎曰御定册子刻役事體莫重況經筵當爲進講之經書乎五經刻役刻手等自今日限畢役戶料兵布磨鍊題給事分付
정조 22년 · 강
諭拾䖝傳敎本意傳敎見二十五日
정조 22년 · 목
予曰今雨爲三農之幸而近以拾蟲事坊民或有一日之役此蓋爲民除害之一事也詩云去其螟螣秉畀炎火如唐之太宗可謂三代後英主而至有吞蝗之事其後姚崇之爲相也拾其蟲蝗或燒或埋以除其害後人亦稱其事業今此松木之蟲損與稼穡之蟊害雖有間䧚而其爲大有關於生民則一也松樹枯損則山土童濯生民日用薪桂姑置之山土流下明堂塡塞人之氣品亦多爲妨不得已使隨處拾之期於拾之若因此而有一毫民弊則殆同養人者害人此實予多少用心處也右議政李秉模曰以臣愚見未曾慮及於此今承縷縷聖敎實仰爲生民除害之德意也雖云草木無知而松於草木中有益於生民大矣哉則設有些少民弊亦何足恤乎予曰聞拾之而埋之云不埋之則勢難盡祛故也然逐日拾埋數爲幾何則此雖微物之微而予於此不無斟量之思亦無好道理矣古昔治水之世益烈山澤而焚之禹驅蛇龍而放之菹益之焚之恐有讓於禹之不傷物而放之而已千載之下尙想禹與益未相及之處耶秉模曰臣之愚見不敢議到於此而以其山澤也故不得不焚之恐其所處之地異然矣
정조 22년 · 강
命北道奴貢蠲減給代耗條劃給擧條爻周大同劃給事更待下敎
정조 22년 · 목
予曰北道奴貢蠲減事昨日傳敎卿果見之乎右議政李秉模曰臣亦曾經道臣而尙不知其爲弊之如此矣昨伏見傳敎下者實仰一視之惠澤無物不曁矣予曰進上物種則在朝家別無緊用宮屬輩沾漑亦不大段而渠輩之一夫所納過於三十兩豈有如此之貢乎受弊則最甚故特蠲四等中最多之冬一等宮屬捧貢之除沾漑不過百餘兩今以昆布巖之本宮應屬者中間見奪於北兵營只管二隻船所收云今於昆布巖定以南北南屬宮屬北屬該閫則該閫比前永得一半宮屬視今優收而且聞所收足當一等捧貢沾漑之需而又過云近來釐弊中無弊而有益於公與私未有若今番北道海夫蠲貢事予心充然以予罕睡之伎倆夜稍得眼矣予心如此況海夫之心乎冬等從馬價二十石以停貢自在勿論中有司堂上有筵奏仍以耗穀給代以補用條爲說爲奏近來諸道皆以耗條取用爲痼弊今若又以此區劃則殆同以弊捄弊實未便穩何以則爲好耶以大同劃給則何如秉模曰旣欲劃給則雖非耗條而他豈無區處之道乎大同劃給似亦名正而事順矣予曰當更思下敎矣兵曹判書李時秀曰原擧條當爲改入乎予曰昨日耗條劃給擧條爻周也仍敎大護軍趙鎭寬曰該道伯新蒞之初事多生疏行會時後錄必爲消詳下送亦以私書言及凡係擧行事俾爲盛水不漏也仍敎承旨姜彝正曰承旨曾經鏡判云昆布巖事知之乎彝正曰昆布巖在明川地摘昆布於巖上故以昆布而名巖矣予曰曾經北閫有誰詳知者乎行護軍徐有大曰昆布如甘藿注之樣衣被於巖而海尺摘出其長一把餘矣予曰生昆布亦當知味乎有大曰其味亦甘藿之類矣予曰移屬北兵營後有所補益者乎行護軍李漢豐曰屬於該營別無利害之可言矣
정조 22년 · 강
遣史官問領敦寧金履素簉朝之期以情勢難安未卽趨命回奏
정조 22년 · 목
予曰俄遣史官於金領敦寧家問以何日簉朝與否矣史官知入乎史官李㬖回奏曰近因難安之端未卽趨命且將調攝姑俟少間欲爲趨召云矣予曰亦爲引義而然耶在領敦寧不必爲處義之事故相金壽恒書狀入去也先正宋時烈以先生墓土未乾之說雖有抵書之事而其時必有不得不入去之端而然耶如無參量經權之義則似無是也至於顯節祠忠烈祠諸人其凛然之節義生者無減於死者如尹煌金尙憲兩家則朝家之崇報節義一如殉節諸家而別號八松家則無從宦之人其時不得入去耶別號淸陰家則故相入去之後雖故相再入也不當辭故相之子故相豈可不入又況故相之孫與曾孫與後孫乎在後孫不入其先已入之處揆諸義理將以何說不爲入去乎領敦寧事過矣過矣右議政李秉模曰誠如下敎矣故相臣金昌集亦嘗有燕使之行僚相李鈿以爲如有他人可入者則不必入之云古今不可無此議論而事之經權自有稱當處故古之人亦未當以此而行或尼之矣若言含冤忍痛之心則一國之人同然豈獨忠良之裔而然哉予曰領敦寧亦必知此義不以不當引之義有疏擧之理矣設欲言之事係先故誠難爲言矣此大臣自來牢確必不爲此等言之所撓矣秉模曰似然矣予曰義理須求太山頂上之頂上猶爲第二層先正與卿家故相之說萬世之經法而入去之故相亦必於此箇義理中有裁擇者矣
정조 22년 · 강
黃海監司李義駿更爲陳疏命還下送
정조 22년 · 목
其疏曰臣性本愚直不合時樣而濫叨藩任今焉一朞畢竟僨語固所自料若其區區願忠之心則惟在闡明聖志國耳民耳乃於行部之後揋陳狂疏語多駭妄何幸聖度包容不惟不加之罪恩批乃反鄭重所請當下允從其餘弊端亦許次第釐正臣於此益有以仰大聖人所爲出尋常萬萬如日中天萬物咸覩不但爲賤臣之光榮將爲一道之大幸喜極翻倒不覺感涕之無從見方矻矻簿書竟夕忘寢惟思所以對揚萬一而已卽於日昨獲接朝紙則內閣檢校待敎臣沈象奎一提學臣鄭民始連進箚章辭語務在角勝旨意轉益危怖噫臣區區願忠之若心雖幸見諒於君父而反爲激怒於近臣說往說來引義紛紛非徒孤蹤去益難安朝著將緣此而不靖始焉欲爲闡明聖志者乃反貽惱天心無論孰是孰非其爲辜負則一也言念及此不覺滿心慙而雖欲鑽地以入而不可得復何敢呶呶爭辨以重瀆撓之罪哉故凡事關臣身者聖明在上不敢張皇分疏而若其利害之關於國家者不得已披肝露臓以畢前說之未了者焉夫臣之區區願忠者旣在於推闡聖志對揚德意故其所盡心者惟期蘇民弊祛道瘼而已不幸事端先起於內閣論題遂及於臣營其所起頭者乃以前以作錢事筵稟行關之說先作欛柄繼之以持難於閣屬之往幹而必欲自營作錢詰責於臣其下又以爲前關從市直云者卽指詳定外爲剩之多寡云云而以安岳之價最歇更爲歸罪於臣復以今番筵稟另飭之後其所擧行顯此越下又復申責於臣而必使換定於市直最優邑夫所謂自營作錢云者隱然謂臣若不自爲染指則必爲營屬之地之意也此不過抑勒之說固不滿一哂故前疏中以無所顧籍一句只於語次間帶說而不復爲引義之端者此也其所可恨者堂堂內閣之地爭其所剩之多寡必欲加劃於穀貴邑至形於公文中已令人代羞而乃於此等處動輒稱筵稟而一之不足必至於再令見者惶戲喑莫敢言今此題辭尙在臣營而着押着卽大書特書衆目所覩焉可誣也此臣所以彌日彷徨太息不已愚衷所㓔遂及於疏中而第念臣若直提此事則憑藉之目自有所歸或恐其有傷於同朝忠厚之風故此臣所以只以不識事體先爲原情之論復以或恐眩惑衆聽婉轉其辭有若臣之私自愚慮者然俾犯此者或冀因此而知警矣今重臣之對疏乃反以此爲臣一大罪案到今思之此實愚臣辭不別白旨欠直截之致臣固自訟之不暇而第重臣之所自明者以爲此事極微細至瑣屑雖閣僚本不足與聞而適因道臣之親熟爲閣吏偶及之耳所謂極微細至瑣屑雖閣僚本不足與聞誠有如重臣之言乃其論題於外也敢以閣僚之所不足與聞者反爲憑藉於莫重之地及其進告於上也又敢以適因偶及等語漫漶其說有若只以私書往復者然縱其論題不出於重臣之手旣已出自內閣則呼之者有人書之者亦有人身爲長官必無不知之理今其辭意旣已挺身擔當而於此一款獨不念告君以直之道臣竊爲重臣惜也況又責臣以不爲內閣地至以不念忌器執爲言端者尤不免妄發夫內閣之親密雖非他司比而官師相規無擇於內外苟有所失執藝之官不憚糾正自古而然者矣鑄字價之爲內閣地而爭利多寡雖若微事動輒稱筵稟者豈非所關莫重者乎設或未經事之閣臣爲此無知妄作之擧以重臣之處地固當訶禁之不暇乃反推波助瀾而又復藉重於內閣創出忌器之說夫投鼠忌器賈誼所以引喩漢廷之大臣者未聞後世以此不敢糾正大臣之關失今雖急於對卞語不擇發一何至此果若此言則凡干近臣所失雖有大於此者從今以後將至莫敢誰何之境日後無窮之弊未必非此言啓之也是豈我聖后設置內閣之本意哉此臣所以惋惜之餘重爲之慨歎也抑臣所以藉手事君者亶在盡心無隱四箇字其所陳章者正爲此等論題易爲人藉口之資故必欲打破疑端闡明聖志者此耳今重臣疏辭非但目之以妄率之言又以爲內閣壯營近爲言者之資斧隱然驅人於罔測之科爲人臣子而得此題目則固當死有餘罪臣讀至此句不覺四體投地不寒而慄臣安敢諉之於口給禦人之說而有所晏如乎惟彼象奎之疏都是遁辭全沒倫脊固不足多辨而及見直提學臣李晚秀疏本則斥之以幾於叱罵嘲之以白首閒氣無論措辭輕重緊歇同時見斥於近臣者至再至三臣將以何顏坐鎭一道徒取一世之嗤點哉今此見任蹲仍無路固已矢心決遞惟以被罪爲榮玆敢瀝血陳疏悉暴危懇伏乞聖慈俯垂矜燐亟命遞斥臣職仍治臣瀆擾之罪以安私分以肅朝綱千萬幸甚○敎以邑弊營瘼可言者何限而焉敢以不當深引之處義作爲支辭蔓語無難煩浼乎此狀啓與辭疏還下送無或更煩事該房嚴飭題送○予敎右議政李秉模曰向者原任直閣李始源新自外邑遞歸故予有俯詢民瘼而適因言端有所建白矣海伯疏與前箕伯擧條皆以李始源所奏事作爲依據說去卿果見之乎秉模曰臣果見之矣蓋壯管設置之聖意在於爲萬世吾東生民含哺樂生之一大機會特以設營鳩財見於外面人皆不知其規模之如何聖意之不欲於事凝功成之前輕易下敎如均役設始初之論議多端臣等與近密出入之知聖意者外外人皆不知到今因此兩道臣所建議始知壯營新設後略干弊端只此一事臣則還謂無妨也今則壯營規模漸成而生民解懸之期隨以漸近豈非出尋常萬萬之擧乎臣雖年紀向衰尙幸其庶可及見矣予曰關西屯監輩虛張石數之說或以爲不然而予則謂理或近似若以渠之所捧石數渠自發賣則打作之穀必爲務盡精細而一番捧上後任他守令賣於翌年故秋捧時只欲以穀數多寡比前數無減此乃勢所必然也且以堰畓事言之屯底民畓必不若私田之傍依本價買賣則豈有他弊而任他若惱待其價歇然後買得雖曰優價買賣其實則勒買此等處俾勿如是之意下敎而屯監輩急於衒能必有如許之弊然則民之稱冤亦無怪矣濱江淤泥之地多少沾漑倘得公私之俱利如向日御題所云民曰雨我公田君曰駿發爾私之義則豈不好矣而公田異於私田初頭之植蘆蘆稅已有許多層節價亦隨以有多寡且刈取之除亦不得不雇民而民之所居亦有遠近之別而其所董督亦不泛忽彼愚民不知刈去之後有利益若其目前之勞役必有怨咨此等處一以益下爲必則後當爭赴之不暇矣大抵屯田之制本爲兵民而設鼌錯之邊上積穀充國之金城設屯實是經遠之略矣雖以我朝言之如故相柳成龍之才猷著稱者先正栗谷之經綸天下國家之務者未嘗不以屯田爲兵寓焉兩便俱好之事而法非不美惟在用其法之有古今之殊矣至於內閣事與內營有間焉營屯則賣穀買土之際公文之往復外邑事面無所不可至於內閣果何等淸要之仙府乎莫云弘文館成均館亦有折受之例賜與之臧獲載在館志至於鑄字價米之作穀雖在先朝壬辰間一重臣之爲校書提擧者筵稟移劃者蓋聞厥穀所賣之價卽其時有一相臣持難於戶曹請得稅小米詳定外剩條事而其重臣以其性狷之致不欲任他之爲必欲取用於本館至於筵稟取去作穀大抵其心則出於爲公耗條之補公非古規也然旣屬之後用之何妨其後新設內閣而校書館爲外閣外閣凡事內閣皆主張屬之內閣亦無不可今若依前自該道以詳定價每年作錢上送則豈有此海伯之葛藤而海伯偏聽營屬之說而防報內閣傾信閣吏之言而論題題語多逼道伯則爲道伯者憤其惡言之相加乃有此事大抵異於折受亦異於詳定發賣而以閣吏所食幺麼馱價事踏學士之印着學士之署行關外邑貽羞不少此所以責備於內閣者也秉模曰言者易於說弊而其於釐弊則皆無良策向時一臺臣以籍法釐正事爲言蓋治國之道果莫要於重民籍而臣亦屢加申飭終無其效民麗於土而實難排戶數之則隱戶漏籍之弊何可一一摘發乎凡所弊源之難以釐革皆類此矣予曰然矣
정조 22년 · 강
遞執義李魯春掌令李益洙持平鄭繼忠大司諫李鼎德司諫鄭觀輝獻納李羲甲正言申漵金商雨
정조 22년 · 목
敎曰近日賓對臺諫之不入久矣在外及衆所共知情勢人許遞前望單子入之待下批牌招
정조 22년 · 강
以李貞運爲司諫前望也
정조 22년 · 목
敎以新除授臺諫中以玉堂入侍人筵退後謝恩
정조 22년 · 강
命月食回咨依例撰出定禁軍下送灣府使之傳給鳳城將
정조 22년 · 목
右議政李秉模啓言月食已過請禮部回咨令該院依例撰出正書安寶後定禁軍騎撥下送于灣府使之傳給鳳城將處以爲傳致北京之地從之
정조 22년 · 강
遞刑曹參議南公轍
정조 22년 · 목
右議政李秉模啓言內閣御禦繕寫之役已如時原任閣臣分日仕進校正泮中且設陞試刑曹參議南公轍職務俱爲相妨請本職今姑許遞從之
정조 22년 · 강
命兵曹所管紫門軍契役價木自今年限五同減給
정조 22년 · 목
兵曹判書李時秀啓言本曹所上下紫門軍契役價本爲三十同其後名以別役價增給三十同年前又增五同合爲六十五同數年以來無一別役元役價亦足支用不可不量減而亦難一時全減自今年限五同姑先減給似好矣予曰大臣之意何如右議政李秉模曰旣無別役則量宜減給果是不可已之政矣從之
정조 22년 · 강
司諫李貞運避嫌賜批
정조 22년 · 목
避嫌以爲臣於年前以納言登筵之時重臣李秉鼎前席論斥不有餘地自是以後臺端一步便成鐵限乃者除命忽下於待罪玉署隨參賓對之日而以此情蹤抗顏無路請命遞斥批以勿辭亦勿退待
정조 22년 · 강
司諫李貞運請賜前司諫鄭觀輝疏批賜批
정조 22년 · 목
貞運啓言臺疏體重無論言之是非卽賜批旨古例則然請前司諫鄭觀輝上疏賜批從之
정조 22년 · 목
承旨姜彝正啓言司諫李貞運傳啓之際只陳措辭不擧結語有損臺體請推考從之○貞運避嫌以爲臣以前司諫鄭觀輝上疏賜批事發啓而未及結辭以致承宣問備之請壞損臺體請命遞斥批以勿辭亦勿退待○承旨李肇源啓言三司未備則入侍臺臣以三司合啓兩司合啓不得傳啓之意先爲仰奏例也而司諫李貞運不爲措辭直陳院啓有損臺體請推考從之又啓言賓筵旣退則臺臣設有當避之事例於臺廳避嫌而大臣先退之後司諫李貞運又爲進前有違臺體請更爲推考從之○貞運避嫌以爲臣陳啓之際憲臣不備而不爲措辭賓筵方退而昧例進前重被承宣之請推其何可晏然於臺次乎請命遞斥批以勿辭亦勿退待
정조 22년 · 목
左諭善尹得孚入見如儀僚屬申大羽原任直提學李晚秀隨入講說見講學廳日記
정조 22년 · 목
敎曰近來政院事在任稍久者做錯反甚於生疏者日前李勉兢事已駭然矣今番入格儒生入侍之尙無皁白於朝紙云者尤爲駭然該房承旨李益運爲先遞差在院承旨從重推考
정조 22년 · 강
以洪仁浩爲承旨前望也
정조 22년 · 강
以任希存爲吏曹參議前望也
정조 22년 · 목
政院以希存前任伊川府使解由未出啓稟敎以勿拘
정조 22년 · 강
命關西伯採訪經明之士以聞
정조 22년 · 목
敎曰關西素稱尙武之鄕而我東文明之啓實肇玆土蓋昔三古之世執壤於塗山比河於浿水地留九井之制俗傳入條之敎傳所云君子國者卽今之關西是耳以其江山美麗財賄廉盛士不以齊魯待之者非今斯今予每惜之嘗記長陵盛際有金台佐者爲鄕先生敎授學徒故司業鮮于浹出於其門而膺旌招之列與先正文元公後先爲成均創設之職自此西土之士能知性理之說而顧今近二百年寥寥不復聞焉豈士不如古而然也特朝廷局於注格而不之用也莫曰山分東西各有其程邑雖十室亦出忠信環箕封千餘里豈無如故儒臣之硏經志道者欲依關東諸路賓興之例以試其士而功令之體習見於應製諸券其聲律騷選之作雖多差强此不足爲西士多之令道伯採訪其嫺於經傳之旨而爲一鄕所咸推一道所稱誦者列名以聞當以嘗所欲問之經傳疑義條問以叩所存以備顧問此意先令內閣下諭于平安監司處
정조 22년 · 강
命吏曹參議任希存前望點下勿施
정조 22년 · 목
政院以吏曹判書金載瓚參議任希存再違召啓稟三牌敎以意謂在於前望中使之出牌矣更思中批之後姑未入望處義似然前望書入勿施雖有單堂有特敎則通淸猶爲之今政擬入判書更爲牌招問其實故果然則參判前望入之待下批牌招開政
정조 22년 · 강
以洪明浩爲吏曹參判前望也
정조 22년 · 강
重推知義禁朴宗甲
정조 22년 · 목
政院啓言義禁府都事來言時囚閔亨默當捧口招而知義禁權犲同義禁李漢豐有實故知義禁朴宗甲牌不進只有判義禁趙宗鉉無以備員開唑云請知義禁朴宗甲更爲牌招允之○宗甲再違召敎以有何情勢如是違牌從重推考仍以前牌催促使之斯速膺命
정조 22년 · 목
漢城府啓言同福幼學趙榮宅以其母墳被掘屍骸不得事上言回啓判付內嚴飭道臣究覈啓聞事命下矣詳覈啓聞之意行會本道矣該道移關內趙榮宅初不待令於營邑仍爲逃躱故不得行査云而日限已過尙不擧行請該道道臣推考譏捕究覈卽速狀聞事分付允之
정조 22년 · 강
命時囚閔亨默等照律趙觀鎭議處
정조 22년 · 목
義禁府啓言興陽前縣監閔亨默口招以爲渠待罪興陽時今年二月晦間三島風憲文報內去年十二月二十三日本島船漢李一順等十六名同騎一船到南海松乙峙前洋二十四日曉頭猝遇風濤幾至死境偶逢本縣文五采船隻五采與其格軍等出死力極救云而極活形止詳細探知然後方可以報營故送人探知之際三島水路爲四百餘里且是候風往來之地故自然費了二十餘日而適値道伯巡到時以此意面稟其日聞孟山相換之報而係是渠在任時事故卽爲論報卽三月二十四日也今此狀啓中以時縣監報來委折渠實未知其故云旣有捧口供以聞之命請上裁敎以相距雖四百里極活在十二月則經歲掩置過累朔報營之狀極爲可駭考律照勘以聞又啓言鍾城前府使朴光進原情以爲開市大國人還接之時館所預先點火火起房堗風勢所及未卽擈滅此莫非渠不謹檢飭之罪云曾經宣傳官請議處允之敎以仍爲考律勘放又啓言古阜前郡守趙觀鎭原情以爲渠之待罪本郡也適當私賑且有葺廨量田等役破補之用自多犯朔未及區處壬子冬遽蒙恩遞還參後以癸丑春冬分數次準數備送於該吏處此乃官廳工庫常俸中私自推移者始之引用後之送償一邑吏鄕之所共知亦其時交代官之所詳悉者繡啓中前倅所給云者蓋指此也至若逋穀之徵民者渠之遞官了債今過六七年之久其後公倉之緣何生逋昨年民間之緣何分徵非渠意慮所到及者而繡衣之驟信聽聞以一故字歸罪於渠誠莫曉也云請刑推得情敎以除刑推議處○敎曰判下諸囚議處照律皆於明日爲之俾無滯囚之幣
정조 22년 · 강
命宣傳官鄭繼周金宅基白面定軸此後忠武公奉祀孫與金鄭兩家奉祀竝依此例許參之限依堂上宣傳官例而白面爲之射講皆勿論
정조 22년 · 목
以繼周入直別省記敎以鄭繼周則忠臣之孫讀兵何爲習射亦不緊何覺晚耶爲先卽爲出直射會與朔試射矢數勿看況許參乎今日內白面定軸金宅基用此例此後忠武公奉祀孫與金鄭兩家奉祀竝依此例許參之限則依堂上宣傳官例而必也白面爲之射講皆勿論以此傳敎載之該廳所在受敎廳憲
정조 22년 · 강
賜前司諫鄭觀輝疏批
정조 22년 · 목
先是觀輝陳疏略曰云云至是批以不允
정조 22년 · 강
御仁政殿月臺親押太室大祭香祝仍詣太廟永寧殿展拜行省牲器
정조 22년 · 목
具遠遊冠絳紗袍出萬安門乘輿至仁政殿月臺降輿就版位親押香祝訖乘輿出仁政門外降輿乘輦出敦化門至太廟洞口降輦乘輿入齋室改具冕服詣版位展拜陞詣廟內奉審詣省器位省器仍詣永寧殿就版位展拜陞詣殿內奉審省器如禮還入齋室改具遠遊冠絳紗袍詣省牲位省牲還入齋室
정조 22년 · 강
遞左參贊李致中右參贊沈煥之判敦寧邊得讓知敦寧呂善亨都總管趙鎭寬
정조 22년 · 목
議政府啓言今此太廟親行大享時陪班不可不備而左參贊李致中有實故右參贊沈煥之以本暑提調不得參班判敦寧邊得讓知敦寧呂善亨亦有實故刑曹判書趙鎭寬總府侍衛進請令政院稟旨變通以爲參班之地敎以竝許遞令該曹口傳差代使之參班
정조 22년 · 강
以李敏輔爲判敦寧鄭民始爲左參贊金文淳爲右
정조 22년 · 강
參贊蔡弘履爲知敦寧李祖承爲都總管竝口傳也
정조 22년 · 강
命兵曹佐郞鄭泰彥他司相換
정조 22년 · 목
兵曹判書李時秀啓言今日動駕時本曹郞廳差備甚多而佐郞鄭泰彥新除生疏請令該曹他司口傳相換從之
정조 22년 · 강
戶曹以右諭善李城輔處食物輸送啓米七石太三石猪肉三十斤民魚十尾石首魚二十束
정조 22년 · 목
左諭善尹得孚入見如儀僚屬申大羽檢校直提學李晚秀隨入講說見講學廳日記
정조 22년 · 강
遞差承旨姜彝正
정조 22년 · 목
敎曰軍兵去就何等體重今日禁營習陣慮或沾濕有所提問於該營則先以罷操之意來告云而不爲入稟該房事駭然當該承旨遞差
정조 22년 · 강
命普賢峯補土時告由祭獻官以堂上武臣實職人塡差
정조 22년 · 목
承旨洪仁浩啓言普賢峯補土時告由祭旣有受押祝貼而以堂下三品獻官受香事體未安以堂上武臣實職人塡差獻官似好矣從之
정조 22년 · 강
勘放時囚閔亨默等
정조 22년 · 목
義禁府啓言興陽前縣監閔亨默杖一百收贖告身盡行追奪私罪施行敎以稽報則稽報而足可謂公罪所照律公罪勘放使之當日下送而該邑係是幣邑萬一治績不及前倅宿弊不能痛革現發於來頭按廉之行其所懲罪當十倍他人以此嚴飭又啓言鍾城前府使朴光進彼人迎接之節固宜審愼而有此館宇之失火其不能檢飭之罪在所難免以此照律杖八十徒二年定配公罪收贖允之敎以功減一等又啓言古阜前郡守趙觀鎭觀其所供參以繡啓則倉逋之至今徵吏雖緣吏奸常俸之當初引用有乖法意不可以準數備償有所寬恕請以此照律允之又啓言趙觀鎭杖八十收贖奪告身三等私罪施行允之敎以功議各減一等
정조 22년 · 강
行諸承旨持公事入侍于誠正閣召見有司堂上李時秀趙鎭寬
정조 22년 · 강
遞吏曹參判洪明浩
정조 22년 · 목
明浩再違召敎以聞其自來情勢間有除拜不爲行公云然則合有曲諒之擧許遞
정조 22년 · 강
飭平安兵使宣川府使宣沙浦攻駒之政每歲以放牧及取息數爻狀聞
정조 22년 · 목
平安兵使李儒敬以炭島本牧㺚種馬十二匹移放椵島以新貿雄㺚馬五匹雌㺚馬二十匹放牧炭島馳啓敎以攻駒之政何處不緊而宣沙牧場最稱宜土且北巿西貿特敎定式之後萬一擧行不謹未聞有刮目之效則牧官之外兵使府使難免其責以此意各別嚴飭每年放牧與取息數爻狀聞以爲例事一體分付
정조 22년 · 강
勘放金吾時囚趙觀鎭
정조 22년 · 목
金吾以觀鎭杖八十收贖奪告身三等啓允之敎以如有功議各減一等
정조 22년 · 강
命掘冢罪人李行訥嚴刑減死定配黃海監司李義駿重推金川郡守洪秉德令義禁府處之其餘各人分輕重勘處
정조 22년 · 목
刑曹啓言金川郡尹成履山地作變處顚末該道査啓頗悉而所掘之壙旣非採銀之舊穴其中所得卽是如灰之棺片已霜之零骨此非古冢而何古冢爲是則犯掘者其律可按也彼明彥卽虛妄者耳習聞流來之浮談以爲此一坏者乃尹氏所以禁銀而假設者也動於虛慾看作奇貨又與行訥鍾源輩類類相從甘心立證而行訥則名係太醫身作物主利之所在狂奔四走已非常性之所爲而一聽明彥之風傳自爲鉛軍之渠率而究其情則都坐錯認語其跡則明彥固作俑而結果實在於行訥斷以元犯勘以當律在所不已而大抵掘冢犯屍固與殺人同律則錯認犯掘殆近於過失殺而但過失殺者思慮之所不到也惟此掘冢只知其虛未料其實則非不爲過失而究其興事之跡實爲慾火之所使則情狀痛惡不可但以過失論也至若直擬以殺人之律亦不無參量之道而事係一律請上裁明彥則或免於元犯當初指嗾都出於渠事當以次律擧行尹宗鎭則假稱尹墓欺罔天聽論其罪狀極爲無嚴刑配之律鳥可免也如時弘再尙等不過打治掘銀之類非不手犯實則隨從其餘尹昌祚稱渠旁祖之遺骸乞裹隨身究厥心腸無倫甚矣宗佑則符同宗鎭同惡相濟至於鍾源之罪犯殆與行訥一般而越獄逃躱尤爲絕痛更加嚴飭期於得情竝與鉛軍同參者從輕重勘處之意分付道臣該郡守洪秉德則査事擧行全不誠實道臣旣請稟處令義禁府處之該道臣則始不能嚴覈以致査命之屢勤亦不可無警請從重推考敎以掘冢一律也其律無減於尹冢與古冢而其所犯手專由於偏信虛冢之說自歸掘冢之科參跡究情決非用意故犯且渠固無狀作此罔赦之罪而渠祖時聖積有勞勩於首醫則迨此一分可恕之會兼寓世宥之特例不至爲失刑心犯李行訥分付道臣除尋常各別嚴刑減死定配道臣守令推拿事其餘各人等竝依回啓施行
정조 22년 · 강
命全義殺獄罪人黃大潤分付道臣卽爲酌決
정조 22년 · 목
刑曹啓言全義縣殺獄罪人黃大潤事屢經行査前後道臣之論斷雖或參差而大潤之爲被告而非心犯則皆無貳辭矣大抵償命之法實因爲重初檢所謂驚窒也固異於手犯覆檢所謂被傷也雖曰其痕之靑黑而元非見於初檢則疑其日久而變動者不爲無據又云柔軟而柔軟非可以致命則强解以壯弱之有異此則無於法之文也道啓中非可以償命云者此之謂也大潤首吏也福娘官婢也語其勢之强弱不啻如猛虎之於羸羊雖非手犯其威壓凌轢殆可以恐嚇殺人則不可以傅生云者亦法外意也夫嚴斷者謂之法而此獄則以不嚴斷爲法參恕者謂之情而此獄則以不參恕爲情臣旣待罪法曺固知傅生之論不敢容易議到而所守者法則在法不必殺也如以情言之情固可惡亦有可矜者存今以二歲兒之驚窒踰旬而死執其不明之㾗損相左之詞證以致三年滯囚一直訊推恐非審克之道且年前判付至有窮覈無疑則先放後聞之命而至今因循者亦未知其得當請上裁敎以寧失於不經之義用於疑輕之案未聞以惡其情之可惡別用加一倍法於常經之外卿等跋語甚爲得體全義囚黃大潤分付道臣使之卽爲酌決
정조 22년 · 강
推承旨魚用謙命觀象監兩提擧皆捧遞差傳旨前望入之
정조 22년 · 목
因觀象監提調望筒敎曰此提擧在校正所當以在外之提擧捧傳旨者其時捧現告承旨推考然則兩提擧皆捧傳旨前望單子入之
정조 22년 · 목
以權裕爲吏曹參判任希存爲吏曹參議李鼎揆爲大司諫鄭來百爲執義姜文會李益恢爲掌令尹㴠李東煥爲持平丁志元爲獻納朴宗京宋知濂爲正言朴崙壽爲校理趙宗鉉爲判敦寧朴宗甲爲都總管李泰永爲副總管李敏輔知事單付
정조 22년 · 강
備局以咸興本宮海尺奴貢釐正節目行會于咸鏡道臣
정조 22년 · 목
備局跋尾以爲北關一路卽我朝龍興之基也寬繇之恩蠲瘼之惠每先他道而惟是咸興本宮海尺奴之貢名目滋多數爻繁重實爲域內之最切瘼最苦役所以我聖上一念憧憧丙枕靡安以求其矯捄之方日月稔矣頃因嶺批之提及仍令本道而啓聞就其四時元貢中悉蠲其冬等所納蓋以冬等偏重故也夫以捕魚貧殘之徒歲納殆三十金而今此蠲免之數每人幾至十緡厥賦恰減二千此固萬萬不常之惠澤而尤有大者稅重之外京差宮屬首尾相接誅求騷擾殆不得一日自適於漁採而自今以往始於三時勤苦之餘歲暮作業可以息力可以樂生若於此後冬三朔之內復有徵魚索錢之吏或踵前習投足於海門之一步則各該地方官固難免重勘而道臣之不能嚴束又焉可逃其責乎所下諸條中誕日物膳之在冬而預捧於秋者所以絕宮屬之留連討索也永興本宮所用魚物雖値冬貢之見減而竝自咸興本宮依例齎送者所以致敬於莫重所需也京外各樣人情雜費之係於冬節而一竝減削者所以由重而逮輕也所謂加現之奴額旣非舊例且貽來弊所上册子及元貢案竝爲還下送加現名色卽地革袪而元貢案中冬等所納之墨抹處卽是依筵敎句乙者知悉此意無或糾錯至於昆布巖事卽亦出於曲軫本宮之所屬或於減貢之後無所於沾漑而惟彼海藻之所產原係本宮之折受則使之還屬實非奪彼而與此亦卽知委於此兵營與地方官眼同躬審平分南北以爲均霑無盡之海利餘外官壁揭板民村曉諭等節莫非寓警於朝夕而流朝家德意於濱海窮民之類竝與後錄諸條一一考校後擧行形止亦卽條列狀聞○後一海尺奴每口冬等所納北關則上大口魚中大口魚中文魚黃大口魚乾洪魚乾沙魚魚油海木凍大口魚大口魚卯大口魚古之十一種南關則上文魚中文魚下文魚海蔘沈鰒錢生上文魚生中文魚生下文魚銀魚十種一竝蠲減次一海尺奴每口所納各殿宮誕日進上秩中慶壽宮嘉順宮所進南奴貢上文魚海蔘沈鰒錢四種北奴貢上大口魚海木二種一竝蠲減次一船隻所稅北大船四隻每隻冬等納上大口魚中大口魚中文魚黃大口魚乾洪魚乾沙魚魚油凍大口魚大口魚卯大口魚古之十種北耳船七十五隻每隻冬等納上大口魚中大口魚中文魚凍大口魚大口魚古之大口魚卯六種南大船十九隻每隻冬等所納上文魚錢海蔘生上文魚生中文魚生下文魚沈鰒銀魚八種南耳船一百三十隻每隻冬等所納上文魚中文魚下文魚錢海蔘生上文魚生中文魚生下文魚沈鰒銀魚十種一竝蠲減次已上收貢中蠲減次一咸興本宮元定進上秩中各殿宮冬等所納上大口魚上文魚海蔘生上文魚凍大口魚大口魚卵大口魚古之七種盡蠲誕日進上秩中慶壽宮嘉順宮所進進上文魚海蔘沈鰒三種竝蠲毓祥宮宣禧宮貴人房和順翁主房和平翁主房和協翁主房和柔翁主房和寧翁主房和吉翁主房淸衍郡主房淸璿郡主房宜嬪宮恩信君房冬等納上大口魚生上文魚大口魚卵大口魚古之四種盡蠲次一京外人情秩竝依前施行其中冬等則一竝蠲減次一誕日進上人情條中慶壽宮嘉順宮所封旣命蠲減則自下人情條尤非可論亦爲盡減次一元貢案中可減者旣已墨抹下送以此憑準擧行次已上自咸興本宮所捧納種中應用條○咸鏡道內奴貢存減數上大口魚減七十五同三十四尾當捧二百二十一同中大口魚減七十同二十五尾當捧二百十一同二十五尾中文魚減一百七十三首四條一折當捧五百二十首五條黃大口魚減三同五尾當捧九同十五尾乾洪魚減三同五尾當捧九同十七尾乾沙魚減三同五尾當捧九同十七尾昆布當捧二十八同二十注之魚油減五斗三升三合當捧一石九升九合海木減九同三疋當捧二十四同八疋凍大口魚減十一同四十七尾半大口魚卯減一石十一斗二升六合大口魚古之減一石十一斗二升六合上文魚減七十六首四條當捧二百二十九尾四條上文魚減四十首當捧一百二十首海蔘減一千五百八十四介當捧四千五百三十二介沈鰒減二千四百五十二介當捧五千五百四十四介錢文減一百二十兩二分當捧二百四十九兩三錢四分生上文魚減三十九首六條當捧十六首四條生中文魚減三十九首六條生下文魚減三十九首六條銀魚減二十同二十八級當捧十三級四條淸蜜當捧八斗四升眞荏子當捧二石八斗五升眞麥當捧十石十斗帒布當捧四十六疋柳筽當捧四隻白米當捧十一石三斗粘白米當捧五石九斗生鷄當捧八十四首生魚物當捧一百二十四斤生鰈魚當捧一百七十七尾乾鰈魚當捧八十尾紫蠏當捧二十二介四脚紅蛤當捧五百二十介蝶卯當捧四合
정조 22년 · 강
命平安監營月食食體圖畵依他道例啓本後錄以啓
정조 22년 · 목
承旨李肇源啓言月食食體圖畵上送時諸道道守臣皆於啓本下後錄而今此平安監營啓本另具一本有若別單者殊甚班駁宜有一定之例此後依他道他都例後錄修啓事請令該曹知委從之
정조 22년 · 목
左諭善尹得孚入見如儀僚屬申大羽檢校提學沈煥之隨入講說見講學廳日記
정조 22년 · 강
以洪明浩爲承旨前望也
정조 22년 · 강
命宣傳官鄭繼周金宅基射會與朔試射矢數勿看仍卽今日內白面定軸此後忠武公李舜臣遼東伯金應河忠壯公鄭運奉祀孫竝用此例許參限依堂上宣傳官例必白面爲之射講皆勿論
정조 22년 · 목
因宣傳官鄭繼周入直別省記敎曰鄭繼周則忠臣之孫讀兵何爲習射亦不緊何覺晚耶爲先卽爲出直射會與朔試射矢數勿看況許參乎今日內白面定軸金宅基用此例此後忠武公奉祀孫與金鄭兩家奉祀竝依此例許參之限則依堂上宣傳官例而必也白面爲之射講皆勿論以此傳敎載之該廳所在受敎廳憲
정조 22년 · 강
命慶州集慶殿碑閣監董府尹柳焵豹皮賜給將校工匠等施賞有差
정조 22년 · 목
先是命集慶殿舊基樹碑表之而以御筆親書集慶殿舊基五字命延日縣監鄭晚錫辭朝日奉之以往該府尹柳焵秪受董刻至今月十二日立碑建閣以其形止及搨本十件馳報內閣敎曰慶州集慶殿碑閣監董府尹柳焵內下豹皮一令賜給將校工匠等依判下施賞事令內閣下諭于道臣○碑閣成造監官將校孫鎭極帖加景福將作窠口傳擬入治石監官折衝孫英燔瓦鑄鐵監官將校許演畵員將校千益壽都看役閑良徐舜祚都色吏金來泰令本府陞遷別船收用木手良人權永采等十三人鉅刀匠良人權得光等二人石手閑良金翰明等十三人治匠良人河六白等三人畵員良人崔東華等十五人蓋瓦匠良人宋東伊等二人墻匠良人高戒得等六人以上令該道分等米布施賞後狀聞
정조 22년 · 강
敍前左尹沈普賢仍令口傳付軍職
정조 22년 · 목
敎曰以內閣舊選抄啓文臣校役入來爲之前左尹沈普賢敍用仍令該曹口傳付軍職
정조 22년 · 강
命前注書洪奭周令該曹口傳還付牌招察任
정조 22년 · 강
大護軍李秉鼎因獻納李貞運避嫌上疏賜例批
정조 22년 · 목
疏略曰迺者諫臣李貞運之費辭引避何爲而發也嗚呼甲寅四月二十八日之賓對此何等時也大臣諸臣莫不涕泣力爭冀回天聽竟伏承出付三司之聖敎則其時入侍之臺諫固當碎首沫血靡不用極而伈泄不言擧措可駭故臣愚憤所激略進慨惋之見猥蒙淵衷之開納仍降諸臺遞差之命伊日事實不過如斯而況臣所奏專屬長官則隨入諸臺初不指的記注昭在焉敢誣也以此大司諫李敬一憾臣次骨當面不語獻納李貞運少不爲嫌來訪頻繁間多入臺亦已出肅今於五載之後盛氣强引旣曰論斥不有餘地又曰遭人言者何限而未有如臣之顚頓狠狽云者實令人惝怳訝惑莫曉其所以也噫當擧朝蒼黃之際雖或有情外磯激之言言之者固自無心當之者受而爲過道理則然到今時移事冷之日張皇爲說有若臣無端論斥指意深緊者然惟彼長官之齗齗蓄怒已是不思之甚而今此僚臺之忽地噴▣又何前後之矛盾也臣竊爲諫臣惜之噫臣徒知涓埃之必報不顧坑塪之在前筵奏疏籲有懷輒陳剛腸靡化仇怨層積雖以我聖上庇覆之聖德亦安能每每極活兹不得不略控瀝血之章兼附乞骸之懇伏願許臣屛退以昭法紀俾遠危穽
정조 22년 · 강
遞承旨洪仁浩李肇源以洪義榮李祉永代之尋遞義營以李魯述代之竝前望也
정조 22년 · 목
政院以仁浩肇源不爲仕進啓請牌招敎以許遞前望單子入之又啓言新除授承旨洪義榮資是嘉義都承旨洪明浩乃是嘉善座次有違格例何以爲之敎以勿施前望單子入之待下批牌招察任
정조 22년 · 강
以鄭觀采爲禁衛中軍
정조 22년 · 강
命武臣殿講時居不人本司入直能誦之類明日試射時各捧背講試記一體修入
정조 22년 · 목
兵曹啓言專經文武臣殿講居不人各於本司入直待其能誦後草記事命下矣卽接別軍職廳牒報則訓鍊院正柳相斗今已能誦敎以使之替直而今番日熱如此能誦者這卽草記出於軫念之特例然能講與能誦界限自別此輩果能誦乎明日試射時卿與曺郞一人爲試官所謂能誦之類各拈一大文捧背講試記一體修入而萬一不誦而曰誦則本曹此草記豈成說乎當該堂上焉逭其責乎
정조 22년 · 강
命罪人金允得逢授刑曹隨其犯科各別懲治期於仍作平民
정조 22년 · 목
刑曹啓言卽接北部居私奴石萬所志則其上典吳明常路遇一醉漢背後突入拳撞肩胛流血狼藉而末乃裂破衣服奪其笠子而逃走云聞甚驚怪捉來査實則厥漢本以殺獄罪人頃年蒙宥之金允得也其時臣曺草記批旨有永屬曺奴更或口近一勺酒黑山三水等遠惡地移定官奴之命矣渠以手劍戕人之凶身生出獄門而不愋舊習敢爲頑悖之行究厥前後罪惡萬殺無惜罪人金允得各別嚴刑移定官奴於羅州牧黑山島卽爲押送敎以定配適足以貽害島氓卿曺逢授隨其犯科各別懲治期於仍作平民
정조 22년 · 강
平安監司閔鍾顯因大司諫金翰東論斥陳疏乞遞賜例批
정조 22년 · 목
疏略曰臣得伏見前大司諫金翰東疏本以會寧府使望筒之有壞隄防論斥甚峻臣不勝萬萬慚悚夫陞品通擬何等難愼則疏通兩人之一望竝擬雖由於臨政滾急知思昏錯卽其顚倒率爾之失臣亦至今自訟今於臺評之發惟當媿服之不暇抑臣之所自悚者有之臣偏蒙特達之知屢叨銓衡之重絲毫無補罪戾層生前後人言罔非自取伏乞亟遞臣藩宣之任仍勘臣當被之罪
정조 22년 · 강
吏曹參議任希存因李夏保所供句語上疏賜例批
정조 22년 · 목
疏略曰向來擊錚罪人李潗以山訟事構誣臣擧族殆若憑藉威勢法外禁葬者然至於李夏保之再供拈出臣名置之圖囑之科實非臣意慮之攸及幸賴聖明在上獨免罪罰臣心惶懍無地自容蓋李潗之昨春上言出於窮濫之計及其更査決訟之後本官所以處李潗者太涉寬緩了無掘移之期臣誠私心痛恨燈移書本倅言其誣罔天聽便屬公憤不宜一任其延拕不掘此乃昨年夏秋間事也若其親祥之在於何時初不聞之給由與否非臣所知而夏保供招隱然若因臣書札有此悖擧吁亦異矣臣若初無是書彼亦豈有是供伏乞亟賜鐫免仍命有司治臣之罪
정조 22년 · 강
遞承旨李魯述以李始源代之前望也
정조 22년 · 강
命陽智前縣監朴宗海遞歸時作梗邑吏金器文等二人刑配金器元照律嚴勘
정조 22년 · 목
刑曹啓言陽智前縣監朴宗海遞歸時邑吏作梗事觀此京畿監司査啓則金吏等兄弟叔侄皆以挾憾之輩有此凌辱官長之變其犯分壞綱罪固一也而若於擬律之際則不可不分其首從金器文則當前官遞歸之時發怒於其弟之失任指嗾其侄臨門叱辱仍與作黨要路詬罵其所肆惡一至於此非特爲一邑之變而已至於拔劍一欸此是恐喝於監獄之鄕所則雖與官前有異亦見其頑悖之一端更加嚴刑邊遠定配斷不可已金者斤萬甘聽器文之慫慂前後變怪率皆身犯則當初徒配失之太寬亦爲加刑遠配金器元則其端實緣於渠而特以未著躬犯之跡亦不無拘於兄弟之竝勘未免始囚而終脫其實則內懷忿狠之心而一任其族屬之作變外避自犯之跡要爲獨逭之計究其設心尤爲陰慝請依道啓照律嚴勘允之
정조 22년 · 목
諭善尹得孚入見如儀僚屬鄭日煥原任直閣南公轍隨入講說見講學廳日記
정조 22년 · 강
遞承旨李始源以尹光顏代之前望也
정조 22년 · 목
政院以始源以前任安岳郡守解由未出啓稟命勿施前望單子入之
정조 22년 · 강
遞差承旨洪明浩
정조 22년 · 목
政院啓言承旨李始源肅拜單子不當捧入而臣明浩矇然捧入臣不勝惶恐而解由未出啓辭批旨司謁之中間遲滯事極駭然請令攸司從重科治敎以一承宣牌招胡大事也以致深夜煩瀆政院事極爲駭然何責司謁乎卿亦遞差
정조 22년 · 강
推吏曹判書金載瓚遞差承旨李祉永李海愚
정조 22년 · 목
承旨李祉永啓言承旨李始源已出之解由誤以未出來言臣矇未覺察遽入解由未出之啓不勝惶恐而當該吏曹判書請推考從之敎以不待微稟發落與啓辭批旨徑先出牌昨日坐直承旨遞差不能檢飭之右位承旨亦爲遞差
정조 22년 · 강
命黃海監司李義駿越俸三等
정조 22년 · 목
承旨魚用謙啓言外藩封啓事體至重爲藩臣者除非有削職拿問等罪名則雖在遞罷之中躬自修啓法例則然而乃者黃海監司李義駿稱有情病凡干狀啓之使假都事替行者已是格外日前以毋敢更事引義之意飭敎何如則辭疏之又此煩瀆尤極未安原疏自本院才已退却狀啓亦皆還下送使之改修正上送而不可無警請從重推考從之敎以焉敢爲此無於例之事乎不可推考而止爲先越俸三等無敢更或如此之意嚴飭可也
정조 22년 · 강
以李鼎揆洪義榮李泰永爲承旨幷前望也
정조 22년 · 목
敎曰持公事入侍各房承宣當爲備員新除授承旨先入侍後謝恩
정조 22년 · 강
召見領敦寧金履素于誠正閣
정조 22년 · 목
沐浴後入來也○敎曰卿還來後尙未見之今日人侍事遣史官傳諭于領敦寧
정조 22년 · 강
命溫陽行宮剝落處飭道臣依定式趁卽修葺
정조 22년 · 목
領敦寧金履素啓言臣於今番沐浴之行奉審行宮則土木剝落種種有之若不趁今修葺將未幾何實有事力浩大之慮甲寅以後令本道修改者全爲其從便卽修而其後因循不擧請申飭道臣依定式趁卽擧行至於各司廨宇皆是列邑分授修改而其中承政院頹圮偏甚且昔之蓋瓦者今則覆以編草所見極爲不似竝令改葺恐好故敢達矣從之
정조 22년 · 강
飭廟堂與湖西道臣往復商議毋論公私穀限百石以大米名色從便區劃于溫陽郡歲以爲常
정조 22년 · 목
領敦寧金履素啓言溫陽以沐浴之邑屢經列聖朝駐蹕事面與他逈異而近來之凋弊日甚雖一道伯一使星之行迎送接濟之道萬無成樣之望若不及今變通實有難支之歎臣意則自廟堂與道伯往復商議毋論公私穀物以大米名色限百包從便區劃歲以爲常則庶足爲牽補之道故敢達矣從之
정조 22년 · 강
命廚院晉州白土減捧元價還錄米條及船價雜費條自今年還付本院
정조 22년 · 목
司饔都提調金履素啓言頃以司饔院晉州白土減捧元價米還屬惠廳船價等雜費則仍舊上納本院依前排用於員役料條事筵稟家允矣自惠廳謂以白土旣減則船價米條自當與元價同爲區處不可以本院事勢區以別之云數次往復終始靳持蓋當初減土出於爲除民弊之意而若以土物之減數排用料條亦隨以減縮則當此院儲罄竭之時萬無從他代劃之路欲袪嶺民之瘼反生本院之弊掘價米朝家旣已劃屬於燔造所用則存減用儲亦係院中句管元價還錄米條竝與船價雜費自今年依前還付本院恐合事宜矣從之
정조 22년 · 강
命專經武臣背講居不人等令兵判更試柳葉箭十巡未滿四矢者降定本曹敎鍊官後試射時更試十巡矢準十矢次次還任
정조 22년 · 목
兵曹啓言今日堂下武臣朔試射時依下敎訓鍊正柳相斗等十四人臣與本曹郞廳各招一大文使之背講則其中居不者爲五人試記今方修正以入而只憑該廳所報遽以能誦草記臣不審之失萬萬惶恐敎以不誦而曰能所爲可駭而姑從三令之意嚴處分揀更試柳葉箭十巡未滿四矢者可謂文質無當卽其地嚴棍降定本曹敎鍊官後試射時更試十巡矢準十矢次次還任
정조 22년 · 강
命東部書員及任掌等令京兆堂上時帶將任者嚴棍逐送
정조 22년 · 목
刑曹啓言因漢城府啓辭東部書員洪哲仁任掌金福金拾蟲坊民修報成册時漏除民戶捧價分食竝移秋曹照律刑配事命下矣哲仁福金嚴刑一次後福金新溪縣哲仁楊口縣各徒二年定配押送矣敎以此草記留中欲待畢拾三營今日皆訖役云討喫三兩錢之罪旣訊且配似過矣又或浮於兩漢而不刑不配亦倖矣令該府堂之時帶將任者分日各各嚴棍十度後逐送
정조 22년 · 강
命都城主脈嚴飭修築
정조 22년 · 목
總戎廳以都城主脈補土今月二十六日始役啓敎以各別嚴飭修築
정조 22년 · 목
奭周與其伯父承旨義榮有應避之嫌陳疏乞遞命下該曹稟處該曹覆啓請遞從之
정조 22년 · 강
行諸承旨持公事入侍藥院日次入診于誠正閣召見有司堂上李時秀趙鎭寬京畿監司李在學
정조 22년 · 강
命義士車禮亮玄孫心光不爲勸婚委折令本道道臣査實狀聞奉祀孫令灣府別設料窠永爲給祿心光題給公穀勸婚其外可合收用人枚擧狀聞
정조 22년 · 목
兵曹判書李時秀啓言頃因臣曺草記義士車禮亮玄孫心光令御將特付勸武軍官分付該道給糧馬上送待其上來後招見身手草記事命下矣車心光今始上來故招見其身手則足堪於軍門將校之任問其所願則渠有七十老父母家又至貧渠今三十五歲尙未娶妻渠若不在則無人供養惟願速歸云察其情理無怪其然過時未婚人自官助給乃是定式況義士之後尤當自別分付道臣拔例顧助仍付該府相當料窠俾作義士香火之需似好矣從之敎以義士之後尙欲收用年過三十迄未婚娶云者箕伯灣尹可謂不能擧其職者在他道他邑年來朝令何等申嚴固不敢若此況該道該邑乎又況是誰之家也是誰之後也不爲勸婚至今爲鱞曠之夫抑何委折爲先令道伯査實狀聞當該道臣守令一體指名現告贈牧使李士龍之後一人長置禁施向有定式何況車義士家人乎奉祀孫令灣府別設料窠一窠無論年之少長永爲給祿每人初給祿時必也狀聞祿米依護軍祿自本曹成給官敎以該府公穀會減事定式北道人康世爵卽不過流寓之人永付司果世世給祿爲不易之規車比於康其高忠卓節豈可同年而語乎如是定式之後渠父當受祿口傳卽爲下批授護軍官敎於車心光給糧資鋪馬下送恒例外倍數題給公穀勸婚而仍令道帥臣灣尹優助婚需另擇婚處過婚後亦卽狀聞心光情理勢難遠離其外亦有可合收用人枚擧狀聞事竝令廟堂行會
정조 22년 · 강
司僕寺以大靜等邑前守令遞任封進馬上來啓命其中可合上駟封進官問名論賞群頭考例施賞
정조 22년 · 목
該寺啓言大靜前縣監高漢祿旌義前縣監洪相五遞任進上馬各二匹今纔上來禾毛色別單書入依例內厩立養矣敎以其中一匹可合內厩上駟對進官問名論賞次草記群頭考例各別施賞後亦爲草記
정조 22년 · 강
兵曹以宣傳官趙文錫嚴棍降定本曹敎鍊官啓
정조 22년 · 목
該曹啓言因專經武臣居不人背講試記修正以入事草記批旨孔賢德等五人以柳葉箭十巡更爲試取而未滿四矢人宣傳官趙文錫嚴棍十五度降定本曹敎鍊官待後試射更試矣
정조 22년 · 강
命華城園寢局內樹木拾蟲投之鷗浦海口驪州陵樹拾蟲亦用此式
정조 22년 · 목
敎曰蟲損嘉禾宰樹安得不捕而除之考之經史自昔伊然周官庶氏剪氏之職皆爲是而設耳食苖者螟食葉者螣食根者蟊食節者賊秉畀炎火祝于田祖之神掘坑焚瘞始於唐時姚崇歷代因之遂爲成憲皆用民力紫陽之訓有云豈能不役人徒而坐致成功但有見識人見得利害之實知其勞我者乃所以逸我自不怨耳近者園寢桑梓有蟲損之害使植木十邑守宰率官隸捕除之以寓暫勞永逸之意而官隸亦民也念其烈陽使役殆忘寢食乃引歐陽修詩官錢二十買一斗頃刻露積如京抵之句特創買蟲之式幸得事半而功倍於予心猶有不自安者是蟲也雖蔑蜂蠶之功較甚蚊蝱之毒然且卽亦蠢動之生物也遵聖人錄其功明其毒之義固可捕而除之除之之際亦應有方便之方宜令曰生之德幷行於其間莫曰爲害隨其爲物而有巨細之各異驅而放菹勝於烈而焚之況秉畀之詠托辭也焚瘞之擧實事也邃古後世之別亦足可觀嘗聞蟲飛入海化爲魚蝦伏波之治武陵明驗尙傳多日潛究決意著令此後拾投鷗浦海口浦之距植木所不遠而近爲二十里買蟲省人力投海述故事於義有何悖乎召見守臣面諭此意而又於驪江陵樹亦云蟲損買蟲與投水一依華城新頒式令用之決知其毫無不可續見道伯之狀語畢拾姑杳然此時役民有妨農政不勝耿耿呼燭書下卽令廟堂星火知委該道而今後餘皆以爲例事分付禮曹漢城府
정조 22년 · 강
御春塘臺行壯勇營武藝別監夏等試射
정조 22년 · 목
壯勇衛柳葉箭計畵出身李遠哲初巡邊二中再巡貫一中邊四中三巡貫二中邊一中騎蒭代柳葉箭邊三中合十三分一等入格加資資憲浪世龍初巡貫一中邊三中再巡邊三中三巡貫一中邊三中騎蒭代柳葉箭邊二中合十三分折衝金興哲初巡再巡竝邊三中三巡邊二中騎蒭代柳葉箭邊四中合十二分以上二等入格付上護軍嘉義金得成初巡邊四中三巡邊二中騎蒭代柳葉箭貫邊各二中出身柳在源初巡邊二中再巡貫一中邊三中三巡邊三中騎蒭代柳葉箭邊一中竝十分以上三等入格付司直崇祿李春馨初巡再巡竝邊二中三巡貫一中騎蒭代柳葉箭貫一中邊三中資憲安彰績初巡貫邊各一中再巡邊三中三巡邊二中騎蒭代柳葉箭貫邊各一中竝九分正憲高龍得初巡邊二中再巡貫邊各一中三巡邊二中騎蒭代柳葉箭邊二中折衝韓景麟初巡邊二中再巡邊三中三巡邊二中騎蒭代柳葉箭貫一中嘉善宋亮臣初巡再巡三巡竝邊二中騎蒭代柳葉箭邊二中竝八分以上四等入格各熟馬帖一隻折衝高喜哲初巡邊二中再巡三巡竝邊一中騎蒭代柳葉箭邊四中吳興亮初巡邊二中再巡邊一中三巡邊三中騎蒭代柳葉箭邊二中出身黃千一再巡三巡竝邊三中騎蒭代柳葉箭邊二中竝八分折衝李寅協初巡邊一中再巡貫一中邊二中三巡邊一中騎蒭代柳葉箭邊二中出身卞鍾翕初巡貫一中再巡邊二中三巡邊一中騎蒭代柳葉箭邊三中竝七分以上五等入格各半熟馬帖一隻出身崔宗佑初巡再巡竝邊一中三巡貫邊各一中騎蒭代柳葉箭邊三中正憲金宗儉初巡邊一中再巡三巡竝邊三中資憲韓大順初巡邊一中再巡三巡竝邊二中騎蒭代柳葉箭邊二中折衝尹再澄初巡再巡三巡竝邊二中騎蒭代柳葉箭邊一中出身崔旭初巡再巡竝邊三中騎蒭代柳葉箭邊一中竝七分以上六等入格各兒馬帖一隻賜給事壬寅受敎節目額外壯勇衛鐵箭入格閑良徐春輔一矢一百三十八步二矢三矢竝一百三十步直赴會試左哨善騎隧各技計晝兼司僕全萬弘柳葉箭貫一中邊四中騎蒭一中折衝金得煒柳葉箭邊三中騎蒭三中竝六分出身朴枝昌騎蒭四中四分以上一等入格各熟馬帖一隻出身李柱福柳葉箭貫邊各一中騎蒭二中金景恒柳葉箭邊二中騎蒭二中直赴吳仁協柳葉箭邊二中騎蒭二中良人高應喆柳葉箭貫二中邊一中騎蒭一中折衝任光德柳葉箭貫一中邊二中騎蒭一中出身金孝根柳葉箭邊三中騎蒭一中竝四分以上二等入格各半熟馬帖一隻兼司僕李大鳳柳葉箭邊三中騎蒭一中合四分出身全光圭陸慶輝金承順兼司僕梁枝彭良人裵聖翊鄭泰珍騎蒭三中出身金景喆柳葉箭貫一中騎蒭二中良人安孝信柳葉箭貫一中騎蒭二中竝三分以上三等入格各兒馬帖一隻賜給事已酉受敎節目右哨善騎隧各技計畵出身金鼎潤良人趙繼仁柳葉箭邊二中騎蒭三中出身朴泰彬柳葉箭邊三中騎蒭二中竝五分以上一等入格各熟馬帖一隻兼司僕崔昌孫柳葉箭貫邊各二中騎蒭一中合五分周重元柳葉箭邊一中騎蒭三中折衝全光秀柳葉箭邊二中騎蒭二中出身朴泰茂兼司僕李彥國柳葉箭邊二中騎蒭二中金道完柳葉箭邊三中騎蒭一中竝四分以上二等入格各半熟馬帖一隻兼司僕劉白川柳葉箭邊三中騎蒭一中合四分出身曹始剛兼司僕李光燁良人金興蕃朴道根金致淡騎蒭三中出身柳孝述良人李廷燁柳孝進柳葉箭邊一中騎蒭二中竝三分以上三等入格各兒馬帖一隻賜給事已酉受敎節目本營將校柳葉箭入格壯勇衛出身李遠哲貫一中邊四中以居首旣加資熟馬帖一隻代給知殼官出身李弼耆貫三中邊將除授壯勇衛崇政申德就貫二中邊一中熟馬帖一隻敎鍊官出身吳再榮別武士折衝金泰鼎邊三中各半熟馬帖一隻善騎隧柳葉箭入格兼司僕全萬弘貫一中邊四中直赴殿試○武藝別監夏等試射時看勢將校柳葉箭入格壯勇衛出身金興奎貫一中邊四中加資
정조 22년 · 강
命拾蟲新式傳敎頒下後陵園墓軍及城內坊民拾役則依前規爲之
정조 22년 · 목
承旨李泰水啓言拾蟲新式所下傳敎已爲知委於禮曹及漢城府自當擧行而至於買蟲一事陵園墓軍及城內坊民之拾役自是流來應行之規恐不可一例擧論故敢達矣從之
정조 22년 · 강
命大靜前縣監高漢祿復職陞敍
정조 22년 · 목
司僕寺啓言大靜旌義前縣監遞任進上馬中可合內厩上駟封進官論賞次草記群頭考例施賞事命下矣今此封進官卽大靜前縣監高漢祿而旣有論賞次草記之命不敢自本寺論列至於群頭考之近例濟州前牧使柳師模遞任馬封進後因傳敎都習馬一名賞加習馬三名令該牧來木從厚題給後後錄狀聞矣賞加之典有難輕施以米木分等優厚施賞形止登聞之意分付該牧而邑各異例該縣頭目之亦如濟州名色有未可知請毋論習馬或群頭專管其抄擇看養者使之從實題給以爲激勸之地允之敎以前縣監高漢祿令該曹復職陞敍
정조 22년 · 강
副校理嚴耆疏陳母病乞救護賜例批
정조 22년 · 강
命積城倅到松都時作梗首犯吏及犯手羅卒等遠配工吏及該禆該守令所在地方定配其餘各人等分揀放送
정조 22년 · 목
京畿監司李在學狀啓以爲積城縣監李彥熙到松都時門卒作梗情節究覈狀聞事命下矣營裨及吏校輩之應問者更爲推覈反覆取招則歲幣差員入府之時吏校之初不出待已是渠輩蔑視之意差員之略施警責乃是常事看作羞恥之事敢懷角勝之計工吏則走囑於首吏首吏則訐訴於禆將乃有隨陪捉入之擧門卒凌犯之變首吏尹東憲身爲首吏不飭擧行之節眼無官長乃懷怨憾之心走告禆將而托以體例捉致隨陪而行其胷臆遂令門卒籍勢而作拏命吏受因而告急則自初造謀者渠也居間操縱者亦渠也指使之罪烏得免乎渠旣以罪魁自服當爲首犯之科更加嚴刑遠地定配禆將沈師耼檢飭下屬卽渠之責則首吏來訴之時理宜嚴辭斥退而反生憤恚之心訐告主將拿去隨陪侵困備至乃使愚頑之門卒作此凌犯之擧而不卽禁戢其所作梗莫非渠之馴成節節痛駭將校張後仁門卒卽其所管聞其喧譁之狼籍知其光景之駭悖則卽地往見痛加禁斷事理當然而乃從挾門先告禆將者抑何意也論其罪犯反有浮於門卒沈師耼張後仁一體勘配在所不已羅卒李儉乭玄小奉俱以幺麼賤卒不畏官長阻搪而至於捽衣綻縫則紀綱之壞損無餘雖不過聽令之類而亦不可不嚴懲竝以隨從律照勘書吏孫大弘李桂弘禁盜軍官李章春等擧行之全不成樣言辭之多所不恭已是難赦之罪而及被警責不思懲戢或走告吏廳而敢售洩憤之計或憑籍將牌而益肆頑濫之習俱極痛惡羅卒許東彬金道成等兩卒作梗之時雖云不參而隨陪捉入之際恣意捽打難掩同惡之跡更加嚴刑以懲頑習恐不可已○刑曹啓言使星之於吏隸名分截嚴而今此松都吏尹東憲之外托體例潛訴禆將以致卒隸憑勢命吏受辱誠極痛惡而造謀首倡渠旣自服則加刑遠配斷不可已禆將沈師耼偏聽奸猾之慫慂訐告主將而陷主將於罪戾蔑視王人而致王人於因迫工吏孫大弘鋪陳失待官前半語最初罪犯皆在於渠乃反含毒於受棍走囑於首吏惹起事端論其情節無異首犯竝與師耼一體勘配羅卒李儉乭玄小奉等雖曰脅從有此手犯則減等刑配實爲當律至於將校張後仁則目覩變怪不能禁抑而但其事出後走告禆將與事出前潛囑稍有間焉則今此道啓之以後仁混論首犯之科乃以工吏反置歇勘之律其所論覈殊乖情實此囚則竝與禁盜軍官支應吏同參羅卒等依査啓加刑懲勵事分付道臣前守臣之前後處事俱涉乖當責有所歸罪固難逭而旣經處分不敢更論雖以該道臣言之工吏之罪犯卽一東憲而請以末勘者未免輕重之倒置請推考敎以分司衙門體貌自別守臣稱以留相輔國觀察使以下過府治者通謁必納剌其制置之嚴重有若此則凡係體貌間事一有破壞觀察使尙難免其責況幺麼守令乎且況歲幣差員之自下差送反下赦文差員之奉命出去而推治吏校初不往復如進來之樣者誠有時例之失若使爲府屬者無襯身犯手之擧則處分何必如許乎留司體貌自留司體貌官下等分自官下等分以等分較體貌失於體貌其弊止於格例毀却等分其害關於風敎此所以斟量於彼此輕重不得不用加一倍之典而文案之許久留中亦出懲頑毖後之意近日日慹甚於伏暑合有參恕之道首犯尹東憲及犯手羅卒等遠配所謂工吏及該禆卽其差員所在地方定配其餘各人等別無更覈之端分揀放送本府土俗尙武之外專尙氣力爲緩急可恃之地萬一以今番事不知處分之本意有所放忽於流來體例間事則亦豈成說宜令守臣知此意修擧此意措辭關飭
정조 22년 · 강
命秋曹囚梁二才考律重勘
정조 22년 · 목
該曹啓言因全羅監司李得臣狀本大靜縣定配罪人範中處潛通書札輸迗卜物情節嚴刑推覈罪人梁二才招內渠以李進士奴子爲尹重淵婢夫居生於李進士家廊底乙卯閏二月濟州人邊景鵬上來留接於渠上典家矣言于渠曰大靜定配罪人範中處有換錢二十兩推尋事此意通及於範中之本家及期推給云而渠上典家又與尹家爲査親之間故依其言通及於範中子道成而道成卽範中妻赴配時到衿川所產者也與其母蒙放後居接於楊州地故卽爲上來與景鵬酬酢後換錢二十兩覓給邊景鵬而道成還歸本家景鵬仍留寄食於渠處矣伊時本縣人因公上來者來訪景鵬則景鵬以有便樣要通于範中處故渠果居間討書以付其便上年六月道成與本縣人偕到渠家求買扇子等物故扇子十柄筆二十柄墨十丁眞梳二十箇黑三升二疋買給則道成竝與書簡而同封下送同年秋間道成來言曰今月適有大靜上納色吏回便故銅火爐及民魚北魚等雜物使兩人負送而件記上以邊察訪家傳納書之件記下以梁二才所送書之云故渠以爲若無事傳致則幸矣若有事則於我罪至於何境耶云則道成曰本縣人言內無事持去莫若如是書之云依其言書送於汝寧有後慮乎云故渠更不致慮其時所送物件初不致問未能一一指的現告渠以姻家奴屬之故不得已一時爲道成使喚而已此外無他隱情渠子若大隨往邊景鵬時在昌樂地不得待令云矣範中是何等逆孼防守亦何等嚴重而二才以兇逆婢夫紹介傳札暗送卜物雖已遲晚往來島中多年和應情節終不直招究厥情狀萬萬巧惡更加嚴刑期於取服道成則渠以凶逆支屬不思縮伏乃敢出沒京鄕夤緣景鵬秘跡潛通藥封錦縀恣意輸致排布情跡極爲巧密其在嚴隄防杜後弊之道不可尋常處之而居在楊州地云令該道道臣嚴刑勘配該縣色吏李慶恒金泰謙保授主人姜次宗等依狀請令道臣從重嚴勘至於景鵬子軾二才子若大其所負犯與其父無甚異同而父子竝勘事涉如何今姑置之之意分付道臣近來防守蕩然此等凶孼不知嚴畏潛通往來若是狼籍而道臣之不能察飭極爲駭然請該道臣從重推考允之又啓言罪人梁二才更招以爲渠本以重淵家婢夫多年親熟乙卯閏二月邊景鵬登科上京後住接於渠家故因景鵬所托推給換錢於道成處伊後道成欲送其父謫所使渠買來扇子筆墨眞梳故果爲一時使喚昨年秋間自道成家付送卜物時夤緣景鵬付之官便而外封一邊則書以邊察訪宅傳納一邊則京中梁二才所送樣書塡道成招致渠以此事言及故答以爲當此津禁截嚴之時或有現發之事則小人之罪死無餘地決難聽從道成以爲此是邊察訪家付之官便者則津頭豈有防塞之理云而萬端慫慂故愚迷所致依其言爲之而旣知範中之爲凶逆支屬且聞防守之至嚴則焉敢萌往來之心乎實爲冤痛云梁二才依判下各別嚴刑反覈究問則只以昨秋卜物下送時書塡其名於外封事納款而至於前後綢繆往來島中事終不直陳萬萬巧惡請更加嚴訊得情敎以考律重勘
정조 22년 · 목
左諭善尹得孚行相見禮如儀僚屬申大羽原任直提學李晚秀隨入講說見講學廳日記
정조 22년 · 강
召見有司堂上李時秀趙鎭寬慶尙左兵使李普漢于誠正閣
정조 22년 · 강
遞承旨權裕尹光顏中批柳相祚爲承旨
정조 22년 · 목
裕光顏在外也○敎曰筵席數次見之知其爲故相文忠公之奉祀孫而故相後八世科甲始出爲堂錄入館直者在此人初見且與之語果有所存第欲試用每値在鄕未能近適上來持被今日之特爲召見意豈徒在見其面乎修撰柳相祚同副承旨除授牌招察任
정조 22년 · 강
嶺南暗行御史呂駿永復命進書啓別單
정조 22년 · 강
召見右議政李秉橫備局有司堂上李時秀趙鎭寬戶曹判書金華鎭宣惠廳堂上鄭民始吏曹判書金載瓚曾經統制使漢城判尹李敬懋行大護軍趙心泰漢城左尹徐有大嶺南御史呂駿永于誠正閣
정조 22년 · 강
命度支換貿名色特爲革罷
정조 22년 · 목
右議政李秉模啓言此慶尙道暗行御史呂駿永別單也漕倉米之數千石除留法意有在而船格什物皆以本色上下矣一自地部換貿之後擧皆失望且貢人以外受下來則許多所屬無不空手外受之弊尤甚於換貿以荒租準折出給民間以米一石價七兩二錢備給貢人荒租二石七斗零價不過數三兩而餘數勒徵於窮春顑頷之民則除留外受非但船人之害亦爲邑民之害俯詢有司卽爲變通爲辭矣除留米換貿極涉苟簡前後筵席屢奉變通之聖敎而該曹需用姑未得方便之道因循至今今見繡啓益知其弊多端請退究劃代之策追後稟處之詢于戶惠堂及有司堂上戶曹判書金華鎭曰除留米卽稅納餘米而例以本色換貿則今此荒租折價之說莫曉其故而民弊旣如此雖不可不罷去經用則誠可悶矣宣惠廳堂上鄭民始曰當初換貿之擧雖出不得已之致其實則非留置漕倉之本意到今爲弊之端又如此戶曹事勢雖可悶革罷換貿恐合宜矣詢于有司堂上有司堂上李時秀曰本道除留米歲漸減縮地部價錢每患難辦似無永久如例之勢矣趙鎭寬曰除留米之當初設置蓋欲儲之本倉差過十數年則可當該道之一年租稅其有關於經費本自不輕近年以來法綱漸弛留而斂散則多歸翻弄之資用之漫宂則有非制置之意此後則計除應下外竝付元稅上納恐宜矣秉模曰諸議別無異同畢竟革罷恐不可已矣敎以除留米設置之本意何如則京司之反爲換貿換貿之外更有外受之弊若不換貿則自可如式除留事面可正諸弊皆祛自今度支換貿名色特爲革罷
정조 22년 · 강
重推戶曹判書金華鎭
정조 22년 · 목
右議政李秉模啓言除留事伏奉批旨不勝欽仰而該曹之外受貽弊極爲未安繡啓登繖之後不可置而不論請當該判堂從重推考從之
정조 22년 · 강
命嶺南道臣釐革大寂寺出家驛屬捧身役之規
정조 22년 · 목
右議政李秉模啓言嶺南暗行御史呂駿永別單以爲淸道大寂寺卽省峴所管而驛吏驛屬之子侄親族之出家者必責身役春秋各捧壯紙一束價本情債殆至三四兩旣無除頉之規至有隣族之弊雖曰謬例乃是他處所無事也旣是出家則雖曰驛屬身役徵捧極爲無義此等謬例不可以些少公用仍而置之請分付道臣自今革罷形止>登聞敎以曾經道伯亦陳所見兼戶曹判書金華鎭曰僧弊誠如繡啓則本驛之些少公用有不可顧矣行右承旨李泰永曰臣待罪藩任時詳知本驛有此弊而未及釐正矣出家而添身役徵族而歸官用況其紙價之如是夥然實爲呼冤之端繡衣旣已陳聞及今釐革恐不可已矣敎以卿等之言旣如此旣聞之後豈可仍置分付道臣斯速釐革
정조 22년 · 강
命大邱府營各庫還穀變通事關問該道臣論報後稟處